**ŠE NEKAJ INFORMACIJ, KI VAM BODO V POMOČ OB VPISU IN PRI ŠOLANJU NA GSŠRM …**

**Izbira drugega tujega jezika (samo program gimnazije)**

V gimnazijskem programu se dijaki učijo dveh tujih jezikov. Prvi tuji jezik je angleščina, pri drugem tujem jeziku pa lahko izbirate med tremi jeziki – nemščino, italijanščino in francoščino. Drugi tuji jezik se bo izvajal, če bo interes zanj izrazilo vsaj pol oddelka (15 dijakov).

Prosili vas bomo, da navedete svojo prvo in drugo izbiro glede drugega tujega jezika. V čim večji meri bomo skušali upoštevati vašo prvo željo.

Drugi tuji jezik se poučuje na začetni stopnji. Izjema je nemščina, kjer se izvajata začetna in nadaljevalna stopnja. Uvrstitev v začetno oz. nadaljevalno stopnjo je odvisna od učenčevega predznanja. Tisti, ki so v osnovni šoli na predmetni stopnji 3 leta obiskovali obvezni izbirni predmet nemščina, bodo razvrščeni v nadaljevalno stopnjo, ostali pa v začetno stopnjo.

**Izbira inštrumenta (samo program predšolske vzgoje)**

V programu predšolske vzgoje se dijaki učijo enega inštrumenta. Izbirate lahko med klavirjem, kitaro ali kljunasto flavto. Vaše želje bomo poskusili v čim večji meri upoštevati pri načrtovanju pouka inštrumentov. Glasbeno predznanje ni potrebno.

**Šolska prehrana**

Šola se ponaša z lastno kuhinjo, ki dnevno pripravlja malice in kosila za dijake, pa tudi kosila za velik del okoliških osnovnih šol. Dijaki izbirajo med dvema menijema malice in enim menijem kosila. Pri malici in kosilu si lahko postrežejo tudi s solatami iz solatnega bara.

Če se želite naročiti na šolsko prehrano, oddajte prijavnico.

V kolikor vaš otrok potrebuje medicinsko utemeljeno dieto, je pred začetkom šolskega leta potrebno predložiti izpolnjen obrazec “Potrdilo o medicinsko indicirani dieti”.

Podrobnejša navodila o šolski prehrani, obrazec za dietno prehrano ter primeri jedilnika se nahajajo na šolski spletni strani v rubriki Organizacija dela – Šolska prehrana.

Staršem, ki bi želeli uveljavljati pravico do subvencionirane prehrane, ni potrebno predložiti nobenih dokazil, saj šola upravičenost do subvencije ugotavlja na podlagi veljavne odločbe centra za socialno delo, do teh podatkov pa dostopamo preko skupne baze. Na nivoju srednjega šolstva država zagotavlja le subvencijo malice, nič več pa subvencije kosila.

**Učbeniki**

Dijaki si lahko v šoli izposodijo komplet učbenikov, razen učbenikov za tuje jezike. Izposojnina znaša 1/3 cene novih učbenikov. Šola ne zagotavlja delovnih zvezkov.

Celoten seznam učbenikov in delovnih zvezkov za prvi letnik najdete na šolski spletni strani v rubriki Organizacija dela – Učbeniki.

Če si želite izposoditi komplet učbenikov, oddajte naročilnico.

Starši, ki zaradi socialne stiske ne zmorete poravnati stroška izposoje učbenikov, izpolnite drugi del naročilnice. Dodatnih dokazil vam ni potrebno predložiti. O upravičenosti bomo odločali v začetku šolskega leta.

**Prejemanje računov in plačilo računov**

Starši se lahko odločite, da račune za opravljene storitve (npr. šolska prehrana, ekskurzije ipd.) prejmete v papirni obliki ali v pdf formatu po elektronski pošti.

Račune lahko poravnate na več načinov:

* S plačilom položnice na banki, pošti ali drugih ponudnikih.
* S plačilom preko trajnega naloga (za to obliko je potrebno izpolniti poseben obrazec, ki ga dobite na spletni strani šole v rubriki O šoli- Obrazci ali v računovodstvu šole. Izpolnjen obrazec oddate v računovodstvu.)
* S plačilom preko e-računov (na svoji banki uredite prejemanje e-računov, mi pa bomo o tem obveščeni v medbančni izmenjavi).

**Fotografija**

Vsi dijaki naj nam posredujejo svojo fotografijo. Fotografija mora ustrezati predpisom, ki veljajo za osebne dokumente. Izdelana mora biti v velikosti 3,5 x 4,5 cm v barvni tehniki. Fotografirani morate biti od spredaj, z odkritim čelom, brez pokrivala. Podoba obraza od temena do brade mora zajemati 70 % celotne fotografije. Fotografija mora biti osvetljena, brez temnih senc na obrazu ter naj vsebuje osvetljeno (svetlo rjavo ali svetlo modro) in gladko ozadje.

Fotografija naj ne bo starejša od 3 mesecev.

**Dijaška izkaznica**

Dijaki naše šole imajo Evropsko mladinsko kartico. Dokument ni obvezen, je pa zelo priporočljiv. Z njim si dijaki v šoli izposojajo knjižnično gradivo ter prevzemajo malico in kosilo. Več informacij o ugodnostih Evropske mladinske kartice si lahko preberete na povezavi <https://www.mladinskakartica.si/>. Strošek izdelave izkaznice je 7,14 € + DDV.

Dijaške izkaznice bodo dijaki prejeli v začetku šolskega leta, med šolskim letom pa 14 dni po oddaji naročila.

**eAsistent**

Šola deluje v okviru informacijskega sistema eAsistent (komunikacija s starši in dijaki, vodenje prisotnosti dijaka, redovalnica, …). eAsistent ponuja več paketov. Za sodelovanje s šolo zadošča osnovni paket, ki je brezplačen. Več informacij o eAsistentu za starše si lahko preberete na <https://www.easistent.com/starsi>.

Kontaktne podatke staršev oz. skrbnikov bomo vnesli v eAsistent, od koder boste dobili varnostno kodo, s katero se boste vpisali v eAsistent in izbrali želeni paket. Za vnos podatkov potrebujemo vaše soglasje.

**Brezplačno wi-fi omrežje in dostop do storitev Microsoft Office365**

Vsak dijak bo pridobil posebno uporabniško ime in geslo, s katerim bo upravičen do uporabe globalnega spletnega omrežja EDUROM (brezplačen wi-fi v šoli in v vseh institucijah, vključenih v omrežje Edurom) in vseh storitev Microsoft Office365.

**Red v garderobah**

Vsak dijak ima svojo garderobno omarico, ki jo zaklene z obešanko (premera 4-5mm). Obešanko si priskrbite sami. Dijaki se po prihodu v šolo preobujejo v copate. Čevlje, vrhnja oblačila, športno opremo ipd. pustijo v garderobnih omaricah. V garderobah dijaki ne smejo shranjevati denarja, nakita in drugih vrednejših predmetov, hrane ali nevarnih snovi. Za predmete dijakov šola ne odgovarja.

**Subvencija prevoza**

Dijaki ste upravičeni do nakupa subvencioniranih vozovnic v javnem potniškem prometu, če je vaše prebivališče najmanj 2 kilometra oddaljeno od kraja izobraževanja. Upravičenost do subvencionirane vozovnice preverja prevoznik na podlagi državne evidence vpisanih v srednjo šolo (žig šole in potrdilo o vpisu nista potrebna).

Na Ministerstvu za infrastrukturo spodbujajo, da bi se v čim večji meri odločali za elektronsko oddajo vloge za izdajo subvencionirane vozovnice (s certifikatom) preko portala eUprava in za nakup subvencionirane vozovnice preko spleta (<https://nakup.ijpp.si/>).

**Brezplačni osvežitveni tečaj angleškega jezika**

Na šoli tradicionalno ponujamo možnost obiskovanja osvežitvenega tečaja angleškega jezika. Namenjen je predvsem dijakom, ki so v osnovni šoli zamudili določene vsebine oziroma so imeli pri angleščini težave.Udeleženci bodo ponovili slovnične strukture, vadili pogovor, tako da bo prehod iz osnovne šole v srednjo malo lažji. Tečaj je hkrati priložnost za spoznavanje novih sošolcev, učiteljev in šolskega prostora.

Tečaj bo potekal od ponedeljka, 28.8.2023 do srede, 30.8.2023. Začenjal se bo ob 8.00 in bo trajal štiri šolske ure. Prvi dan se zberete v šolski avli, kjer vas bomo razporedili v skupine. S seboj prinesite zvezek, pisalo in dobro voljo.

**Izbira sošolca**

Ker želimo dijakom olajšati prehod v srednjo šolo, lahko navedejo **1** sošolca oz. prijatelja, s katerim bi želeli biti skupaj v razredu. Svojo željo zapišejo v vpisnem obrazcu. Prosimo vas, da razumete, da se zaradi drugih kriterijev, ki jih moramo upoštevati, vseh želja ne da izpolniti. Upoštevali bomo le vzajemne izbire.

**Razrednik in razporeditev v oddelek**

V kateri oddelek je razvrščen posamezni dijak ter kdo bo njegov razrednik, bo znano prvi šolski dan. Informacije o poteku prvega šolskega dne bodo na voljo zadnji teden v avgustu na spletni strani šole.

Vse informacije glede vpisa sproti objavljamo tudi na spletni strani šole <https://gssrm.si/>, v rubriki Bodoči dijaki.

Za dodatne informacije se obrnite na šolsko svetovalno službo:

- program gimnazije: dr. Erika Zabret, erika.zabret@gssrm.si, 01/830 32 10

- program predšolske vzgoje in ekonomskega tehnika: Ema Antončič, ema.antoncic@gssrm.si, 01/830 32 13